text: 57 skyldnere meldte sig
  14 december 2010 kl. 16.19
  Frit lejde lokkede skyldnere frem i lyset.
  Fogedretten i Kolding lovede for to uger siden frit lejde til de 171 skyldnere, der ikke var mødt op i retten.
  Derudover fik de at vide, at hvis de ikke mødte op i retten, ville politiet hente dem, hvorend de var - om dagen, om natten, hos familien, på arbejde.
  57 reagerede på det og mødte op i retten.
  For resten gælder det, at der stadig er frit lejde - men at det snart slutter.
  - Som et lille kuriosum har fogedretten haft besøg af en person, som havde hørt om kampagnen. Han mente ganske vist ikke, at han havde nogle verserende sager i fogedretten, men han ville blot være sikker. For han ville ikke hentes af politiet. Fogedretten kunne konstatere, at mandens hukommelse var god nok. Han havde ikke verserende sager i fogedretten og var ikke efterlyst af politiet. Så han kunne gå igen med god samvittighed, siger fogedchef Henrik Barfoed.
  